Nóg twee betogings vandeesweek by Brackenfell beplanMense raak verlede week slaags buite die Hoërskool Brackenfell in Kaapstad. (Foto: ANA) Terwyl die Pan Africanist Congress in die Wes-Kaap regmaak om Woensdag na die Hoërskool Brackenfell in Kaapstad op te ruk, sê die EFF hy is Vrydag weer terug by die skool om te betoog. Die skool was die afgelope twee weke vasgevang in ŉ rasseherrie nadat die EFF kapsie gemaak het teen ŉ private geselligheid wat ŉ groep matrieks van die skool gehou het. Daar was glo geen swart leerders by die geselligheid nie. We did say that the terror attacks in Brackenfell will not go unanswered. On Friday we will descend and ensure that nothing operates. They have pushed us, and they must prepare to be pushed harder. The WC EFF protest against racism this Friday at Brackenfell High School at 10am pic.twitter.com/uw8Hwuiia7 — Economic Freedom Fighters (@EFFSouthAfrica) November 17, 2020 Skote en vuiste het daarna geklap nadat ouers van die skool en inwoners van die buurt met betogers buite die skool slaags geraak het. Die polisie moes eindelik ingryp. Die skool se beheerliggaam het hom intussen tot die hof gewend in ŉ poging om betogers te stuit om weer daarheen op te ruk. Die hooggeregshof in Kaapstad het die aansoek egter tot 2 Desember uitgestel. Die skool het die geweld vroeër ten sterkste veroordeel en gesê hy het reeds verskeie stappe gedoen om diversiteit by die skool aan te moedig. Guillaume Smit, voorsitter van die skool se beheerliggaam, het Dinsdag gesê die skool het reeds gebeurlikheidsplanne ingestel om leerders se veiligheid te waarborg. “Ons prioriteit is om te verseker dat onderrig voortgaan,” het hy gesê. Intussen het ŉ 22-jarige voormalige leerder van die skool ŉ klag van intimidasie by die polisie ingedien nadat hy glo doodsdreigemente ontvang het. Siya Ntuntwana het vroeër gesê hy is op sosiale media gedreig nadat hy oor rassisme by die skool gepraat het. Maroela Media het navrae oor die beoogde betogings aan die departement van onderwys en die polisie gerig en wag op terugvoer.